**Incap Oyj** on suomalainen elektroniikan sopimusvalmistaja. Incapin pääkonttori sijaitsee Helsingissä ja yhtiön osake on noteerattu Helsingin pörssissä.

Historia
--------

### Incapin synty

Incap on perustettu vuonna 1992. Se syntyi, kun Kera yhdisti riskisijoituksensa eli kolme pohjoissuomalaista kehitysyhtiötä: Teknoinvestin, Lakespon ja Keraspon. Kera oli perustanut kainuulaisen Keraspon 1980-luvulla osana niin sanottua Kostamuksen jälkihoitopakettia. Kun suomalais-venäläinen rakennushanke oli päättynyt, Kainuun työllisyyttä tuettiin kehitysyhtiön yritysaloitteiden kautta. Lappiin perustettu Lakespo toimi vastaavalla tavalla. Myöhemmin Kerasta tuli myös oululaisen Teknoinvestin osakas.

### 1993–2002

Incapiin fuusioitiin lähes sata osakkuusyhtiötä, jotka toimivat monilla eri toimialoilla. Toimialoista valittiin kaksi: elektroniikka ja huonekaluala. 1990-luvulla yhtiön asiakkaisiin kuului esimerkiksi Abloy, Jysk, Ikea ja Asko.

Incap Furniture valmisti Oulussa mäntyhuonekaluja. 1990-luvun puolivälin jälkeen se päätti karsia sekä asiakkuuksia että tuotteita ja alkoi palvella kymmentä kansainvälistä päämiestä parilla sadalla tuotteella aiempien 30 asiakkaan ja 600 tuotteen sijaan.

Vuonna 1996 Incapiin yhdistettiin Elektrostep, jolle Sotkamon kuvaputkitehdas Valcon toiminta oli päätynyt Finn-Valcon ja Valmetin kautta.

Keran päätehtävä oli tehdä lainoituspäätöksiä pk-yrityksille ja Incap-omistus aiheutti ristiriitoja. Siksi omistusta lähdettiin pienentämään pörssiin listautumisen kautta. Incap listautui Helsingin pörssiin keväällä 1997 ja Keran omistus laski 42,6 prosenttiin. Incapin liikevaihto oli 314 miljoonaa markkaa.

Vuonna 1998 Kera ja Valtiontakuukeskus yhdistyivät. Uuden yhtiön nimeksi tuli Finnvera.

Vuonna 1999 elektroniikan osuus konsernin liikevaihdosta oli vajaa puolet. Se valmisti muun muassa kassapääte-, säähavainto-, tieliikenne- ja teollisuusautomaatiojärjestelmiä.

Vuonna 2000 Incap perusti tytäryhtiö Incap Electronics Estonia OÜ:n Kuressaareen. Incap Electronicsilla oli ennestään kolme tehdasta, Sotkamossa, Helsingissä ja Vaasassa. Uudella tehtaalla alettiin latoa komponentteja piirilevyille ja kokoamaan elektroniikkalaitteita. Toukokuussa yhtiön hallitus nimitti toimitusjohtaja Tero Freyn tilalle talousjohtaja Rauni Nokelan. Yhtiö kertoi myyvänsä huonekaluliiketoimintansa.

Vuonna 2001 Incapin suurimmalla omistajalla Finnveralla yhtiöstä oli 43 prosentin osuus, Conventumin rahastoilla oli yli viidesosa ja Sammolla vajaa kymmenes.

Vuonna 2002 Incap Electronics sulautettiin Incap Oyj:hin. Incap Furnituren omistus taas siirtyi pääomasijoittajien avustuksella sen toimivalle johdolle. Toisistaan erillisiä yhtiöitä jäi yhdistämään vain Incap-nimi.

### 2003–2019

Vuonna 2004 Incapin tuotteisiin kuului esimerkiksi lentoasemien turvaporttien elektroniikkaa, sukellustietokoneita, Vaisalan sääsondien osia ja hisseissä tarvittavaa elektroniikkaa. Yhtiön suurimmat omistajat olivat JMC Finance ja Finnvera.

Tammikuussa 2005 Incap osti Finn-Power Oy:ltä yhdistelmäkoneen, jolla saattoi tehdä sekä lävistys- että laserleikkuuta. Laitekokonaisuus paransi yhtiön ohutlevymekaniikan valmistuskapasiteettia. Huhtikuussa Incap myi koneistus- ja pinnoitusliiketoimintonsa RuukkiComp Oy:lle. Toukokuussa Incapista tuli Assa Abloyn alihankkija. Sopimukseen kuului elektroniikan ja mekaniikan volyymivalmistusta, suunnittelua, tuotannollistamista, pilottisarjojen valmistamista sekä loppukokoonpanot.

Vuonna 2006 Incap perusti Incap Contract Manufacturing Pvt. Ltd:n Bangaloreen.

Vuonna 2007 Incap osti Intian Tumkurista läheltä Bangalorea sopimusvalmistukseen perustuvan liiketoiminnan. TVS Electronicsista tuli Incap Contract Manufacturing.

Vuonna 2008 Incap myi tytäryhtiönsä Ultraprint Oy:n sen toimivalle johdolle.

Maaliskuussa 2010 Incap kertoi siirtävänsä Vuokatin tehtaan tuotannon Viroon ja sulkevansa tehtaan loppuvuoden aikana. Siirrolla tavoiteltiin noin kolmen miljoonan euron vuosittaisia säästöjä. Incap omisti tehtaan tilat yhdessä Sotkamon kunnan kanssa. Kesäkuussa 2013 yhtiö myi tehdaskiinteistön Vuokatti Superpark Oy:lle, joka oli vuokralaisena pitänyt paikalla Angry Birds -teemaista aktiviteettipuistoa lähes vuoden verran. Tehtaan tuotanto siirrettiin Viroon.

Kuressaaren tehtaan tuotantotiloja alettiin kaksinkertaistaa vuonna 2011. Incapin suurin tehdas sijaitsi Intiassa, jossa sillä oli yli 350 työntekijää.

Vuonna 2012 Incap sulki Helsingin tehtaansa. Tuotantoa siirrettiin Vaasaan, Kuressaareen ja alihankkijoille.. Yhtiön liikevaihto oli lähes 65 miljoonaa euroa.

Vuoteen 2013 mennessä Incapissa oli käyty useita yt-neuvotteluja. Helpotusta taloudelliseen tilanteeseen haettiin heinäkuisilla yrityskaupoilla, joissa Incapin suurimmaksi omistajaksi tuli ruotsalainen Inission. Sopimusvalmistaja sai yhtiöstä 26 prosentin osuuden. Incap työllisti noin 600 työntekijää Suomessa, Virossa, Intiassa ja Kiinassa. Yhtiöt suunnittelivat Incapin sulautumista Inissioniin. Inission päätti jättää sulautumisoption käyttämättä.

Keväällä 2014 Incap sopi laajentavansa tuotantotilojaan Intiassa, jossa se valmisti esimerkiksi virtalähteitä, inverttereitä ja UPS-laitteita, tankkausasemien elektroniikkaa ja sähköaktuaattoreita. Kesäkuussa konsernin toimitusjohtajana Fredrik Berghelin seuraajana aloitti Ville Vuori.

Incapin toimitusjohtajaksi nimitettiin syyskuussa 2018 Otto Pukk, joka oli tullut yhtiön palvelukseen marraskuussa 2015 Incapin Viron toimintojen johtajaksi.

### 2020–

Tammikuussa 2020 Incap kertoi ostavansa AWS Electronics Groupin. Osakeanti toteutettiin helmikuussa 2021. AWS Electronics toimi Isossa-Britanniassa ja Slovakiassa.

Vuonna 2021 Incap lähes kaksinkertaisti liikevoittonsa, vaikka komponenttien saatavuus heikentyi.

Organisaatio
------------

Vuonna 2021 Incapilla oli toimintaa Suomen lisäksi Intiassa, Virossa, Isossa-Britanniassa ja Slovakiassa.

Tuotteet
--------

Incapilla on palveluita elektromekaanisten tuotteiden elinkaaren suunnitteluun ja materiaalihankintaan sekä tuotteiden valmistukseen ja huolto- ja ylläpitopalveluihin. Yhtiön nykyisiä tai entisiä asiakkaita ovat esimerkiksi Nokia, Vaisala, Metso Automation, Oras, Suunto, Kone ja General Electric.

Incap on valmistanut muun muassa 

* elektronisen lukkojärjestelmän ohjelmointilaitteita Assa Abloylle.
* tahtikoneiden naparautakomponentteja ABB:lle, joka toimitti tahtikoneita metalliteollisuuden moottoreiksi, laivojen potkurimoottoreiksi ja generaattoreiksi ja dieselmaavoimaloiden generaattoreiksi.
* staattorikomponentteja The Switchin tuuligeneraattoreihin.
* aurinkoenergialla toimivia katuvalaisimia Naps Systemsille
* ohjauselektroniikkaa Tulikiven kiukaisiin
* elektroniikan kokoonpanoja Kempin Mig-hitsauslaitteeseen
* tuotelinjoja Corvus Energylle

Lähteet
-------

1. 1 2 3 4 5 6 7  Vuosikertomus 2021 (PDF) *incapcorp.com*. Incap Oyj. Viitattu 21.4.2022.
2. 1 2 3 4  Elektroniikkavalmistaja siirtyy osin ruotsalaisomistukseen *Yle Uutiset*.  22.7.2013. Viitattu 11.4.2022.
3. 1 2 3 4  Incap tekee mitä asiakas keksii pyytää *Ilta-Sanomat*.  27.6.1998. Viitattu 11.4.2022.
4. 1 2 3  hanna säntti: Incap löysi viimein itsensä *Talouselämä*. Viitattu 11.4.2022.
5. 1 2 3  Riikka Hakala: Finnvera tahtoo eroon Incap-omistuksestaan *Ilta-Sanomat*.  30.10.2001. Viitattu 11.4.2022.
6. 1 2 3  Kauko Niemi: Incap jatkaa Assa Abloyn hovihankkijana *Tekniikka&Talous*. Viitattu 11.4.2022.
7. 1 2  Raija Hallikainen: Tuotteiden harvennus tuplasi liikevaihdon *Tekniikka&Talous*. Viitattu 11.4.2022.
8. 1 2 3  Timo Tolsa: Intian ihme Incapin tapaan *Tekniikka&Talous*. Viitattu 12.4.2022.
9. 1 2 3  Jukka Lukkari: Suomessa valmistetaan jatkossakin elektroniikkaa *Tekniikka&Talous*. Viitattu 11.4.2022.
10. ↑  LYHYESTI | Valtion erityisrahoituksen nimeksi Finnvera *Helsingin Sanomat*.  10.10.1998. Viitattu 12.4.2022.
11. 1 2  Incap perustaa tytäryhtiön Viroon *Tekniikka&Talous*. Viitattu 11.4.2022.
12. ↑  {{Verkkoviite|osoite= hankki FMS-järjestelmän|tekijä=Tekniikkatalous|julkaisu=Tekniikka&Talous|viitattu=2022-04-11}
13. ↑  Jyrki Alkio: Sopimusvalmistaja Incap helpotti optio-ohjelmaansa *Helsingin Sanomat*.  19.4.2001. Viitattu 11.4.2022.
14. ↑  Incapin sisällä fuusio *Yle Uutiset*.  2.1.2002. Viitattu 11.4.2022.
15. ↑  Raili Leino: Incap uskoo elektroniikkavalmistuksen pysyvän Suomessa *Tekniikka&Talous*. Viitattu 11.4.2022.
16. ↑  Kauko Niemi: Incap uudistaa ohutlevytuotannon *Tekniikka&Talous*. Viitattu 11.4.2022.
17. ↑  Kauko Niemi: Incap myi pinnoitukset Ruukille *Tekniikka&Talous*. Viitattu 11.4.2022.
18. ↑  Incap Story *incapcorp.com*. Incap Oyj.  Arkistoitu 23.7.2015. Viitattu 23.7.2015. (englanniksi)
19. 1 2 3  Jarmo Seppälä: Incap toimittaa Kempille kokoonpanoja *Tekniikka&Talous*. Viitattu 12.4.2022.
20. ↑  Mikko Piiroinen: Incap luopuu tytäryhtiöstään *Tekniikka&Talous*. Viitattu 12.4.2022.
21. ↑  Incap sulkee Vuokatin tehtaansa *Yle Uutiset*.  17.3.2010. Viitattu 11.4.2022.
22. ↑  Incap myi Vuokatin tehdaskiinteistön Angry Birds -puistolle *Rakennuslehti*.  17.6.2013. Viitattu 11.4.2022.
23. ↑  Jarmo Seppälä: Incapin Helsingin tehtaan tulevaisuus vaakalaudalla *Tekniikka&Talous*. Viitattu 12.4.2022.
24. ↑  Jukka Lukkari: Incap jatkaa toimintojen keskittämistä Viroon *Tekniikka&Talous*. Viitattu 12.4.2022.
25. ↑  Jarmo Seppälä: Incap lopettaa Helsingin tehtaan *Tekniikka&Talous*. Viitattu 12.4.2022.
26. 1 2  Elektroniikkavalmistaja Incap ei sulaudukaan ruotsalaisomistajaansa *Yle Uutiset*.  2.1.2014. Viitattu 11.4.2022.
27. ↑  Sofia Virtanen: Suomalainen elektroniikkavalmistaja investoi miljoonan tuotantotiloihin Intiassa *Tekniikka&Talous*. Viitattu 11.4.2022.
28. 1 2  Sofia Virtanen: Incapin toimitusjohtajaksi Ville Vuori *Tekniikka&Talous*. Viitattu 11.4.2022.
29. ↑  Mustonen, Antti: Incapin toimitusjohtajaksi Otto Pukk *Kauppalehti*.  18.9.2018. Viitattu 17.8.2019.
30. ↑  Sami Kontola: Incap on päättänyt osakauppahinnan maksusta AWS Electronics Groupin yritysostoon liittyen *Kauppalehti*. Viitattu 21.4.2022.
31. ↑  Arvopaperi: Incap Oyj: Lisätietoja AWS Electronics Groupin yritysostosta *Arvopaperi*. Viitattu 21.4.2022.
32. ↑  Antti Mustonen: Näissä osakkeissa analyytikoiden näkemys muuttui – 3 yhtiöllä Helsingin pörssistä suositus kääntyi täysin päälaelleen *Tekniikka&Talous*. Viitattu 11.4.2022.
33. ↑  Kaisa Huhtiniemi: Elektroniikka-alan vaikeudet eivät pelota Incapia *Tekniikka&Talous*. Viitattu 11.4.2022.
34. ↑  Tekniikkatalous: Incap ja ABB tekivät viiden vuoden sopimuksen *Tekniikka&Talous*. Viitattu 11.4.2022.
35. ↑  Jarmo Seppälä: Incap alkaa valmistaa staattorikomponentteja The Switchille *Tekniikka&Talous*. Viitattu 11.4.2022.
36. ↑  Jarmo Seppälä: Incap alkaa valmistaa Napsille aurinkoenergialla toimivia katuvalaisimia *Tekniikka&Talous*. Viitattu 11.4.2022.
37. ↑  Jarmo Seppälä: Incap valmistaa elektroniikkaa Tulikiven kiukaisiin *Tekniikka&Talous*. Viitattu 12.4.2022.
38. ↑  Olli Harma: Incap laajentaa laivateollisuuteen - yhteistyösopimus Corvus Energyn kanssa *Kauppalehti*. Viitattu 6.6.2022.

Aiheesta muualla
----------------

* Incap (englanniksi)
* Incapin sijoittajasivusto (suomeksi)